Джон з’яўляецца адным з заснавальнікаў кампаніі, якая займаецца распрацоўкай праграмнага забеспячэння сайтаў. А ў вольны ад работы час шмат падарожнічае па Беларусі, насычаючыся ўсё новымі ўражаннямі ад краявідаў і славутасцяў. “Проста выдатна, што ў Беларусі прырода не прыватызаваная, усё агульнадаступнае. Шмат прыгожых месцаў, дзікіх куткоў, дзе не адчуваецца ўплыву цывілізацыі. Люблю хадзіць у лес па ягады. Грыбы не збіраю, не вельмі добра ў іх разбіраюся. Яшчэ я ў поўным захапленні ад беларускіх балот. Праўда, адзін раз праваліўся па пояс, але нічога, выбраўся. Вялікі плюс, што ў Беларусі захаваліся балоты, таму што на Захадзе яны амаль усе знішчаныя. Балоты дапамагаюць захоўваць баланс экасістэмы, і гэта вельмі важна”, — дзеліцца ён уражаннямі.